Underholdende om døden
Regi: 
Sharon Maymon, Tel Granit 

Manus: Sharon Maymon, Tel Granit 

Skuespillere: Ze’ev Revah, Levana Finkelshtein, Aliza Rosen, Ilan DAR, Rafael Tabor, Shmuel Wolf 

Aldersgrense: 
12 år 

«Avskjedsfesten» handler om en gruppe venner på et aldershjem i Jerusalem. 
Når en av deres nære venner ligger for døden med sterke smerter og ber dem om hjelp til å avslutte livet med verdighet, klarer de ikke å si nei. 
Yehezkel bygger en dødshjelpmaskin som gjør at Max selv kan trykke på knappen og avslutte sitt eget liv på egne premisser. 

Yehezkels kone Levana lider av Alzheimers, men er fremdeles klar nok i hodet til å være uenig med sin mann om aktiv dødshjelp. 
Gjennom deres diskusjoner kommer begge sider i det etiske dilemmaet godt frem, og uansett hvilken side de står på er det ingenting som til syvende og sist er helt sort-hvitt. 
Når i tillegg ryktet om maskinen sprer seg og flere vil ha hjelp, blir gråsonene enda vanskeligere å navigere i. 
Hvem har egentlig rett til å bestemme over liv og død? 

Filmen er varm og rørende, og har en underfundig og intelligent humor som omkranser et vanskelig tema på en flott måte. 
Skuespillerne er også helt fantastiske, og bringer farge og liv til karakterene og gjør dem flerdimensjonale. 
Filmen vant publikumsprisen under filmfestivalen i Venezia, og mye av grunnen er nok at de har klart kunststykket å lage en film om vanskelige temaer som balanserer det triste med det muntre og underholdende. 
